Žitňanská, Jana, poslankyňa NR SR (2021-10-19):
Ďakujem veľmi pekne, ja by som v krátkosti chcela zareagovať na to, čo tu bolo povedané, a teda v prvom rade sa aj poďakovať pánovi ministrovi za to, že zahrnul návrh, s ktorým som ja prišla pred nejakým časom na základe podnetov občanov so zdravotným postihnutím ohľadom úpravy motorového vozidla, aby bolo možné uskutočniť takúto úpravu pred tým ešte, než ten človek sa stane majiteľom vozidla. Naozaj je to, myslím si, že detail, ktorý ale uľahčí život ľuďom s ťažkým zdravotným postihnutím, aby nemuseli najskôr kúpiť vozidlo a potom čakať na prerábku, keď teda na ňu majú nárok. Taktiež by som sa chcela pristaviť pri téme posudkových lekárov. Je to problém, ktorý sa tu ťahá roky. My nemáme dostatok posudkových lekárov a tí, ktorí sú v systéme, veľakrát naozaj už sú staršieho veku, odchádzajú pomaly do dôchodku, čiže ten posun vekový je taká náplasť na to, aby ešte ako-tak nám fungoval ten posudkový systém a preto opäť ja už som to niekoľkokrát hovorila aj v minulosti, keď som pôsobila ako poslankyňa Národnej rady aj z Európskeho parlamentu. My potrebujeme dobrú posudkovú reformu. My potrebujeme naozaj vytvoriť posudkové tímy, viacerých ľudí, ktorí budú posudzovať jednotlivé žiadosti, pretože sa nám stávalo, žiaľ, v tej praxi v minulosti, že napriek tomu, že to boli posudkoví lekári, vzhľadom k tomu, ako sa vyvíjajú rôzne ochorenia a jak ich lepšie vieme možno nejako diagnostikovať atď., tak najmä pri diagnózach typu autizmus sme sa stretávali s tým, že tí posudkoví lekári nie celkom chápali, o aký typ postihnutia alebo aký typ ochorenia tu ide. Veľakrát príspevky boli zamietnuté. Čiže preto ja sa stále prikláňam k tomu, aby boli multidisciplinárne tímy, eventuálne to, čo aj pán minister spomínal. Proste nech je tých lekárov viacej, možno ktorí sú aj online a ktorí slúžia ako poradcovia, ale aby naozaj sa nestávalo to, že len (zaznievanie gongu) preto, že je to možno nejaká diagnóza, s ktorou sa ten-ktorý lekár nestretol, tak boli zamietnuté príspevky na kompenzáciu. Samozrejme vítam to, že sa ide zdvihnúť ten príspevok zo strany štátu pri pomôckach. My sme v minulosti na to veľakrát upozorňovali, že hoc aj len 5 % z tej sumy pre mnohých ľudí je nedosiahnuteľné, likvidačné, museli si požičiavať peniaze, aby vôbec si mohli dovoliť takúto kompenzačnú pomôcku. Čiže naozaj to vítam a ja budem rada, ak v budúcnosti možno pristúpime k tomu, že naozaj tí, ktorí sú najodkázanejší, nebudú musieť platiť žiadne doplatky, ale dostávali tieto kompenzačné pomôcky včas a také, aké potrebujú. Pretože to je ďalší problém, že veľakrát, či sú to rôzne vozíky alebo proste načúvacie prístroje atď. a aj viete veľmi dobre, tí, ktorí sa v tom trošku orientujete, že nie je to len problém, teda čo sa týka tohto rezortu, ale aj rezortu zdravotníctva, je tam nejaká postupnosť, kedy si o čo môžu dotyční ľudia požiadať. Veľakrát dostávajú pomôcky, ktoré nie sú vyhovujúce, len preto, že sú na sklade, proste ich dostanú. Jednak to tým občanom nepomôže, na druhej strane sú to vyhodené finančné prostriedky. Takže spolu s ďalšími kolegami, aj teda v spolupráci s ministerstvom práce, aj v spolupráci s ministerstvom zdravotníctva chceme sa baviť o tom, že by sa zjednotil možno ten systém, aby hneď včas ten človek dostal tú pomôcku, ktorú potrebuje, a nieže dostane nejakú jednu, ktorú potom odloží do pivnice, a musí si buď kúpiť druhú alebo potom cez úrad práce to nejako riešiť na dlhé lakte. Pokiaľ ide k tej linke, o ktorej ste hovorili, pán minister, ja som samozrejme za akúkoľvek pomoc aj v tom prípade vo vzťahu k seniorom, len chcem potom upozorniť na jednu vec, ono sa nám to stalo aj pri duševnom zdraví, že popri linkách pomoci, ktoré už existujú, tu vznikla jedna štátna. Žiaľ, z tých informácií, ktoré mám, je minimálne využívaná, pretože ľudia o nej nevedia. To znamená, že keď už aj niečo urobíme, tak prosím, urobme to tak, aby ľudia o tom vedeli, aby ju mohli využívať, pretože tieto služby sú naozaj veľmi-veľmi potrebné, alebo potom pristúpme k tomu, že budeme podporovať tie linky, ktoré už existujú, ale, samozrejme, s tým súvisia aj tie problémy, o ktorých ste hovorili, že tam možno treba robiť nejaké verejné obstarávanie, ale chcem na to upozorniť, aby opäť dobre mienená vec neskončila tak, že nebude pomáhať ľuďom. Takže toľko za mňa k tomuto návrhu. Ja samozrejme uvítam, ak teda ešte bude možnosť rozšíriť tento návrh cez pozmeňujúce návrhy o možno ďalšie nejaké vylepšenia tak, aby ľudia so zdravotným postihnutím mali život kvalitnejší. Ďakujem veľmi pekne.